b'\n_START_ARTICLE_\nZakrilca\n_START_PARAGRAPH_\nZakrilca ve\xc4\x8dkrat tudi flapi (ang. Flaps) so strukture na zadnjem robu kril, ki slu\xc5\xbeijo spreminjanju zakrivljenosti profila krila, s \xc4\x8dimer vplivajo tudi na silo vzgona. Omogo\xc4\x8dajo pristajanje in vzletanje pri manj\xc5\xa1ih hitrostih in s tem skraj\xc5\xa1ajo potrebno vzletno in pristajalno pot. Z navzdol odklonjenimi zakrilci se hkrati pove\xc4\x8da vzgon in upor letala. Z njimi lahko letalo pristaja pod ve\xc4\x8djim kotom in pri manj\xc5\xa1i hitrosti. Zakrilca zmanj\xc5\xa1ajo tudi hitrost izgube vzgona._NEWLINE_Po navadi se zakrilca izvle\xc4\x8dejo v ve\xc4\x8d stopnjah. Manj\xc5\xa1e stopnje se uporabljajo pri vzletu, saj malo odklonjena zakrilca pove\xc4\x8dajo vzgonski koli\xc4\x8dnik krila brez ve\xc4\x8djega pove\xc4\x8danja zra\xc4\x8dnega upora, ki bi predstavljal dodatne izgube. Velike stopnje, pri katerih so zakrilca bolj odklonjena navzdol, poleg pove\xc4\x8danja vzgonskega koli\xc4\x8dnika pove\xc4\x8dajo tudi zra\xc4\x8dni upor, kar se uporabi pri pristanku._NEWLINE_Pri dolo\xc4\x8denih jadralnih letalih je mo\xc5\xbeno zakrilca odkloniti tudi navzgor (negativen odklon), kar ima ravno nasproten u\xc4\x8dinek, kot pri navzdol odklonjenih zakrilcih. Navzgor odklonjena zakrilca zmanj\xc5\xa1ujejo koli\xc4\x8dnik vzgona, vendar tud zra\xc4\x8dni upor, kar je uporabno za letenje pri ve\xc4\x8djih hitrostih._NEWLINE_Z zakrilci se nekoliko spremenijo krmilne lastnosti letala, in sicer pri pozitivnem odklonu pride do dviga nosu letala._NEWLINE_Najve\xc4\x8dkrat so zakrilca name\xc5\xa1\xc4\x8dena na zadnjem robu krila, izjema so Kruegerjeva zakrilca, ki so nam\xc5\xa1\xc4\x8dena na sprednjem robu krila.'